Johanna Bassani

Johanna Bassani (født 25. april 2002, død 5. mai 2020) var en østerriksk kombinertløper som representerte klubben UVB Hinzenbach. Hun ble trent av Bernhard Aicher.

Idrettskarriere

Sesongen 2017/18 
Bassani debuterte internasjonalt under OPA-lekene 2018 (Nordische Skispiele der OPA), som er en årlig konkurranse for ungdom og junior blant land i Alpene. Der fikk hun bronse i lagkonkurransen i kombinert sammen med Østerrikes førstelag. Individuelt kom hun på sjetteplass i ungdomsklassen (U18). Hun deltok i to renn i Alpen cup i kombinert 2017/18, og kom på 61.-plass totalt med 15 poeng.

Sesongen 2018/19 
Under OPA-lekene 2019 i Sveits kom Østerrike på nytt på tredjeplass i lagkonkurransen i kombinert for kvinner. Individuelt kom hun på 12.-plass i kombinasjonen. Hun deltok i fire renn i Alpen cup i kombinert 2018/19, med en 13.-plass som beste enkeltresultat, og endte der på 49.-plass totalt med 45 poeng.

Sesongen 2019/20 
Sommer Grand Prix i kombinert 2019 gikk over tre renn i august-september 2019, og Bassani kom der på 25.-plass sammenlagt med 13 poeng, etter en 18.-plass i rennet i Klingenthal. Hun deltok i Østerriksk mesterskap i kombinert 2019 i oktober, og kom der på andreplass, bak Lisa Hirner.

Hun representerte Østerrike under Vinter-OL for ungdom 2020. I den individuelle konkurransen i kombinert kom hun på åttendeplass. Hun deltok også i mikslagkonkurransen i kombinert, der Østerrike fikk sølv. Hun deltok også i Junior-VM på ski 2020, der hun kom på 15.-plass i kombinert individuelt, i juniorklassen.

Under Kontinentalcupen i kombinert for kvinner 2019/20 kom hun på 18.-plass totalt, med 117 poeng.

Referanser

Eksterne lenker 
 
 Profil hos Vinter-OL for ungdom 2020 

Østerrikske kombinertløpere
Deltakere under Vinter-OL for ungdom 2020